Pietarin reisu
Pietarin Lehdestä lainaamme seuraavan taitavasti sepitetyn laulun:

Pietarin reisu. 

 Pietariin mä kerran läksin
    Kotoain pois edemmäksi.
 Pääsin tielle lesken yötä.
    Nälkä tuli, tahdoin syödä;
 Hartsonaan* mun täytyi mennä;
    Siell’ ol’ mulla tuttu ämmä.
 Kohta huusin: ”Ämmä auta!
    Niin oon nälkäinen kuin nauta”.
 Ämmä siitä lieden luoksi
    Kiirehesti kohta juoksi,
 Kantoi kaalin, tuopin vettä,
    Sekä putelin toi mettä,
 Palvatun myös liha-palan,
    Savustetun siian jalan,
 Vehnä-leipää pari naulaa.
    Söin mä, join mä, kastoin kaulaa.
 Ulkoa niin tuli muita
    Tuttavia joitakuita.
 Tuosta alkoi leikki uusi:
    Ne nyt saaju-vettä huusi,
 Kutsuivat mun, tuttavansa
    Harvoin nähdyn, juomaan kanssaan.
 ”Ilkeä mun ilman juoda”.
    Arvelin, ja käskin tuoda.
 Ämmä mulle viinat kantoi,
    Pullot viinur-Vilho antoi.
 Ystäviäin pyysin juomaan,
    Toista käskin Vilhon tuomaan.
 Sitten muutkin vuorollansa:
    Toinen, kolmas, neljäs kanssa,
 Viides, kuudes, viimeinenki,
    Kerrallansa joka henki,
 Viinoja vaan tarjoili,
    Toisten kanssa kalkutteli. –
 Yö näin kului hupaisesti,
    Kunnes kukkarossa kesti;
 Sitten vielä lähtö-naukku
    Otettihin aika paukku. –
 Lähdetähän ajamahan –,
    Yks’ jo ajoi miehen maahan,
 Toinen akselinsa poikki,
    Kolmas kanavassa oikki;
 Kaikki meni hiiden lailla,
    Kun ol’ mieli muilla mailla.
 Tuonne jäi nyt Laurin takki,
    Tuonne Jussin juhla-takki,
 Tuonne Lienan liuhki-kannu**,
    Sekä Katrin kahvi-pannu,
 Rattaan pyörä jäi Pekolta,
    Hattu Mattilan Mikolta,
 Kaarlelta jäi kaari-kaula,
    Tuomaalla tupakkanaula,
 Hannon jätti musta harja.
    Paloiksi men’ rattaan parja,
 Jaakko muita kantaa jaksoi,
    Matti hengellänsä maksoi.
 Siin’ ol’ hyvä illan vietto,
    Monen miehen mieli-tietto;
 Palkka oli pahan-päinen,
    Synnin palkka nähtäväinen.
 Nyt sanoopi Pekka, Mikko:
    ”Hartsonan saa viedä hitto,
 Enempää en sinne lähde,
    Milloinkaan en ryypyn tähden,
 Hyvä ett’ei jäänyt henki,
    Hittohan ois vienyt senki”.

J. Räikkönen.

* s. k. ravintola.

** taale- tai kerma-kannu.

Lähde: Suomalainen Virallinen Lehti 12.5.1874.

Jaakko Räikkönen
Runot
Suomalainen Virallinen Lehti
1874